معاذ بن معاذ عنبری

** معاذ بن معاذ عنبری** کا شمار تبع تابعین میں ہوتا ہے۔

### نام و نسب
**معاذ** نام اور ابو المثنی کنیت تھی پورا نسب نامہ یہ ہے، معاذ بن معاذ بن نصر بن حسان بن الحر بن مالک بن الخشخاش بن جناب بن حارث بن خلف بن الحارث بن مجفر بن کعب بن العنبر بن عمرو بن تمیم بن مر بن او بن طابختہ بن الیاس بن نصرعنبری اور تمیمی خاندانی نسبتیں ہیں۔
### وطن اور ولادت
ابوالمثنیٰ 119ھ کے اواخر میں متولد ہوئے اس وقت بغداد کے تختِ سلطنت پر خلیفہ ہشام بن عبد الملک دادِ حکمرانی دے رہا تھا یحیی بن سعید القطان کہتے ہیں کہ "ابو المثنیٰ مجھ سے عمر میں دو ماہ بڑے تھے؛ کیونکہ وہ (ابوالمثنیٰ) 119ھ کے آخر میں پیدا ہوئے اور میری ولادت 120ھ کے آغاز میں ہوئی۔
### فضل و کمال
وسعتِ علم کے لحاظ سے وہ نہایت بلند مرتبت تھے حدیث اور فقہ کے جامع اوردونوں پر یکساں قدرت رکھتے تھے، اس فضل و کمال کی بنا پر اکابر حفاظِ حدیث اور مشاہیر تبع تابعین میں ان کا شمار ہوتا ہے، کمالاتِ فنی کے ساتھ ذکاوت و فطانت، عقل و فرزانگی اور تواضع و انکسار ان کے خاص اوصاف ہیں۔ علما نے ان کی جلالتِ شان کو بالاتفاق تسلیم کیا ہے، حافظ ذہبی "کان احد الحفاظ" اور "الامام الحافظ العلامۃ" لکھتے ہیں۔
### حدیث
حدیث میں انھیں خصوصی درک حاصل تھا، امام احمدؒ فرماتے ہیں کہ علم حدیث ابو المثنیٰ کی آنکھوں کی ٹھنڈک تھایعنی وہ اس کی روایت و تدریس میں غایت درجہ دلچسپی اور شغف رکھتے تھے اور اس میں انھیں ایک خاص سرور و کیف حاصل ہوتا تھا، جن محدثین سے وہ مستفید ہوئے ان میں سلیمان التیمی، عبد اللہ بن عون سعید بن عروبہ، شعبہ بن الحجاج، سفیان الثوری، حمید الطویل، حاتم بن ابی صغیرہ، عاصم بن محمد، قرہ بن خالد، ورفاء بن عمرو کے نام لائق ذکر ہیں۔
### تلامذہ
ان کے معدنِ علم سے اکتسابِ فیض کرنے والوں کی تعداد بہت زیادہ ہے؛ کیونکہ ابو المثنیٰ نے بصرہ کے علاوہ بغداد اور دوسرے مقامات پر بھی اپنے فیض سے تشنگانِ علم کو شاد کام کیا تھا، ممتاز تلامذہ کی فہرست میں ان کے صاحبزادگان عبیداللہ اور مثنیٰ کے علاوہ چند نام یہ ہیں: علی بن المدینی، احمد بن حنبل، یحییٰ بن معین، ابو خثیمہ، ابوبکر بن شیبہ، حکم بن موسیٰ، قتیبہ، بندار، محمد بن حاتم، عبد الرحمن بن ابی الزناد، عثمان بن ابی شیبہ، ابراہیم بن محمد۔
### فقہ
حدیث ہی کی طرح فقہ میں بھی انھیں کمال حاصل تھا۔ ابن حبان کا بیان ہے، کان فقیھا عالماً متقناً
### تثبت و اتقان
روایت حدیث میں ان کے تثبت اور اتقان کا پایہ غایت درجہ بلند تھا، ناقدین فن نے اس خصوصیت میں ان کو عدیم النظیر قرار دیا ہے؛ چنانچہ یحیی بن سعید القطان، جیسے عبقری وقت نے برملا اعتراف کیا ہے کہ: ما بالبصرۃ و لا بالکوفۃ و لا بالحجاز اثبت من معاذ بن معاذ
بصرہ، کوفہ اور حجاز میں کہیں بھی معاذ بن معاذ سے زیادہ تثبت رکھنے والا کوئی نہ تھا۔
امام احمدؒ کا بیان ہے۔
الیہ المنتھیٰ فی التثبت بالبصرۃ

بصرہ میں تثبت فی الحدیث ان پر ختم تھا۔
### ثقاہت
آپ نہایت ثقہ اور عدول تھے، جس کی سند یہ ہے کہ ان کی مرویات کو ائمہ صحاح اور علمائے امت نے بالاتفاق تسلیم کیا ہے، امام نسائیؒ کا قول ہے: "ثقۃ ثبت" ابن سعد رقمطراز ہیں "کان ثقۃ"

علاوہ ازیں ابو حاتم، امام بخاریؒ اور ابن حبان نے بھی بصراحت ان کی ثقاہت کی تصدیق کی ہے۔
### عہدہ قضا
ابو المثنیٰ اپنے کمال تفقہ کی بنا پر دو بار بصرہ کے قاضی مقرر ہوئے، پہلی مرتبہ 172ھ میں اس منصب کو عزت بخشی۔

لیکن صرف ایک ہی سال فرائض منصبی ادا کر پائے تھے کہ بعض لوگوں کی شکایت پر حاکم محمد بن سلیمان نے ان کو معزول کرکے عبد الرحمن بن محمد المخزومی کو قاضی مقرر کر دیا۔

دوسری مرتبہ رجب 181ھ میں قاضی بصرہ عمر بن حبیب العدوی کی معزولی کے بعد اس عہدہ پر فائز ہوئے اورایک طویل عرصہ تک بحسن و خوبی اپنے فرائض انجام دیتے رہے حتیٰ کہ وفات سے پانچ سال قبل رجب 191ھ میں خلیفہ ہارون الرشید نے ان کے خلاف علما اور عوام کی مسلسل شکایتوں سے مجبور ہو کر انھیں عہدہ سے برطرف کر دیا۔

### معزولی کے اسباب
قاضی معاذ کے خلاف ناراضی اورشکایات کے متعدد اسباب تھے، انھوں نے اپنے عہدِ قضا میں بہت جرأت، حق گوئی اور بیباکی کے ساتھ عدالتی فیصلے نافذ کیے، اس میں وہ عام و خاص کی کوئی تفریق روا نہ رکھتے تھے؛ چنانچہ اعیانِ دولت اپنی مرضی کے خلاف فیصلوں کے بنا پر انھیں سخت ناپسند کرنے لگے تھے۔ علاوہ ازیں کبر سنی کی وجہ سے وہ گونا گوں جسمانی عوارض و اعذار کا شکار ہو گئے تھے، آخر عمر میں انھوں نے بصرہ کے چند علما کو اپنا مقرب خاص بنالیا تھا؛ چنانچہ جب قاضی موصوف ایوانِ عدالت میں بیٹھتے تو یہ لوگ بھی وہاں موجود رہتے اور بعض اوقات اپنی مرضی کے مطابق امورِ قضا طے کرا لیتے تھے،
اس بدنما صورتِ حال سے ایک عام ناراضی پھیلنے لگی، شعرا نے معاذ بن معاذ کی طویل ہجویں کہیں اور فقہا و علما نے خلیفہ وقت سے مل کر اپنی بے اعتمادی کا اظہار کیا، جب شکایتوں کی کثرت ہو گئی تو ہارون الرشید نے انھیں معزول کر دیا۔
### کثرتِ دیانت
دیانت و تقویٰ میں ان کے علو مرتبت کا اندازہ اس واقعہ سے لگایا جا سکتا ہے کہ عہدۂ قضا کے زمانہ میں ایک دن سخت بارش ہو رہی تھی، آپ نے اپنے صاحبزادے سے فرمایا: بیٹے! اب میں ایوانِ عدالت میں جارہا ہوں، لڑکے نے عرض کیا: "ابا آج تو اتنی بارش ہو رہی ہے لوگ کہاں آئیں گے؟ کمال دیانت سے فرمایا: اس سے کیا ہوتا ہے، اجلاس کرنا تو ضروری ہے ورنہ پھر ہمارے لیے کس طرح جائز ہوگا کہ ہم یومیہ اتنے درہم کا مشاہرہ لیتے رہیں۔ پھر اسی زور دار بارش میں جا کر ایوانِ عدالت میں بیٹھے۔
### سادگی
بایں ہمہ جلالت علم و فن اور عہدہ و منصب کے ان کی زندگی نہایت سادہ اور صولت و شوکت سے عاری تھی، جب انھیں بصرہ کا قاضی مقرر کیا گیا تو معتمر بن سلیمان ان کی خدمت میں حاضر ہوئے اوربہت معنی خیز انداز میں کہا:"ابوالمثنی! اب تو آپ قاضی ہو گئے ہیں، قاضی معاذ فوراً الفاظ کی تہ کو پہنچ گئے اور بجائے کچھ جواب دینے کے ان کو اپنے مکان میں لے گئے وہاں ابن سلیمان نے جو گرد و پیش کا جائزہ لیا تو دھوپ میں بستر کی جگہ ایک چٹائی پڑی تھی۔ قاضی معاذ اپنے بالائی جسم پر کرتے وغیرہ کی بجائے ایک بہت پرانی روئی دار چادر لپیٹے ہوئے تھے، اس منظر کو دیکھ کر ابن سلیمان ضبط نہ کرسکے اور با دیدۂ نم خاموشی کے ساتھ وہاں سے نکل آئے۔
### عقل و فرزانگی
فیض قدرت نے دیگر فضائل و مناقب کے ساتھ ان کو عقل و فہم سے بھی بہرہ وافر عطا کیا تھا، امام احمد جنھیں ان سے تلمذ خاص حاصل تھا، بیان کرتے ہیں کہ میں نے معاذ بن معاذ سے زیادہ دانشمند کسی کو نہیں دیکھا "ما رأیت اعقل منه"

### عقائد میں تشدد
ان کے عقائد تمام مبتدعانہ خیالات کی آمیزش سے پاک صاف تھے، "خلقِ قرآن" کا فتنہ گو ان کی وفات کے بعد بہت گرم ہوا، لیکن متکلمین کے اس متنازع فیہ مسئلہ میں ان کا مسلک بہت دوٹوک تھا کہ قرآن خدا کا کلام ہے اور غیر مخلوق ہے اوراس بارے میں وہ اتنے زیادہ متشدد تھے کہ قرآن کے مخلوق ہونے کا عقیدہ رکھنے والے کو دائرہ اسلام سے خارج قرار دیتے تھے؛ چنانچہ خود ان کا قول ہے کہ:
من قال القرآن مخلوق فھو و اللہ زندیق

جو شخص خلق قرآن کا قائل ہو وہ بخدا زندیق ہے۔
### وفات
خلیفہ امین کے عہدِ حکومت میں 29 ربیع الآخر 196ھ کو بمقامِ بصرہ علم و عمل کا یہ روشن چراغ گل ہو گیا 
نماز جنازہ بصرہ کے امام محمد بن عباد الہبلی نے پڑھائی، وفات کے وقت 77 سال کی عمر تھی۔

## حوالہ جات

زمرہ:تبع تابعی راویان حدیث
زمرہ:119ھ کی پیدائشیں
زمرہ:196ھ کی وفیات
زمرہ:راوی ثقہ
زمرہ:نویں طبقہ کے راویان حدیث
زمرہ:عباسی جج